แรงบันดาลใจ ... ต้องสร้างได้เอง
มีโอกาสได้สนทนากับน้องคนหนึ่ง เขาถามผมว่าจะทำอย่างไรให้เรามีแรงบันดาลใจในการคิด ทำ และสร้างความสำเร็จให้ตัวเอง
19 ก.ค. 2561

โดย...จักรพงษ์ เมษพันธ์ุ
มีโอกาสได้สนทนากับน้องคนหนึ่ง เขาถามผมว่าจะทำอย่างไรให้เรามีแรงบันดาลใจในการคิด ทำ และสร้างความสำเร็จให้ตัวเอง
ด้วยเหตุที่น้องคนนี้เดินทางไปสัมมนามามากมาย อ่านหนังสือ How to และ Inspiration มาไม่น้อย แต่ก็ยังรู้สึก ฟูฟู แฟบๆ อยู่ตลอด
พอเข้าสัมมนา ก็ตื่นเต้น ชีวิตเปี่ยมไปด้วยความหวังและพลัง มีไฟในการทำงาน แต่พอผ่านไปได้สักพัก ก็เอาอีกแล้ว รู้สึกท้อ รู้สึกเหี่ยว กว่าจะฟื้นขึ้นมาได้ ก็ต้องหาคอร์สสัมมนา หรือหนังสือดีๆ อ่านเติมพลัง
บอกตามตรงว่า คำถามพวกนี้เวลาถูกถาม ผมเองก็ตอบได้ไม่ค่อยชัดเจนเหมือนกัน เพราะจะว่าไป ผมว่าคนที่พาตัวเองไปสู่จุดที่เขาต้องการได้นั้น
พวกเขาสามารถสร้างแรงบันดาลใจได้ด้วยตัวเอง (คนสำเร็จไม่ต้องอาศัยใครคอยสร้างแรงบันดาลใจให้)
ไม่ต้องคอยพึ่งโค้ช วิทยากร กูรู หรือกูลวงอะไรสักเท่าไหร่ หรือพูดอีกนัยหนึ่งก็คือ คนสำเร็จมักมี INNER ในตัวที่สูงมาก
เขาชัดเจนว่า ... เป้าหมายเขา คืออะไร? เขาต้องทำเป้าหมายให้สำเร็จเพราะอะไร? ทำไม? มันจึงต้องเสร็จภายในระยะเวลาที่พวกเขากำหนด
พูดง่ายๆ ... แค่คำถามสองสามข้อนี้ตอบได้ชัด ที่เหลือก็ง่าย วิธีการก็มาเอง
ที่จริงบางครั้งผมว่าคนเราก็ทำอะไรให้มันยุ่งยาก และแอบติดวิธีการของฝรั่งมากเกินไป มาคิดค้นสร้างระบบการตั้งเป้าหมายอะไรไม่รู้เต็มไปหมด
ซึ่งที่จริงจะว่าไปมันก็ไม่ได้เลวร้ายอะไร เพราะสิ่งที่ฝรั่งเก่งมาก คือ การเอาศาสตร์ต่างๆ มาทำให้เป็นระบบ เป็นขั้นเป็นตอน มีวิธีการที่เข้าถึงได้
สุดท้ายคุยกันอยู่นานสองนาน เขาก็เอ่ยขึ้นมาว่า “ตกลงผมก็ไม่ได้วิธีการสร้างแรงบันดาลใจใหม่ๆ อยู่ดี”
ได้ยินน้องมันตัดพ้อ ผมจึงถามคำถามง่ายๆ ให้เขาลองเอาไปคิดดู
- ทุกวันนี้พ่อแม่สบายหรือยัง? ท่านเหนื่อยมาตั้งแต่เรายังเป็นเด็ก ตอนนี้ท่านเป็นยังไงบ้าง เหนื่อยเท่าเดิม หรือเหนื่อยน้อยกว่าเดิม
- แฟนเราทุกวันนี้สบายดีมั้ย เขามีชีวิตในแบบที่เขาฝันไว้หรือยัง? อะไรที่เราเคยสัญญากับเขาไว้น่ะ ทำได้หรือเปล่า?
- แล้วลูกเราล่ะ คิดว่าลูกภูมิใจมั้ยที่มีเราเป็นพ่อ มองไปชีวิตวันข้างหน้าของเขาหรือยัง? เตรียมอะไรไว้ให้เขาบ้าง?
- แล้วตัวเราเองล่ะ เกิดมาใช้ชีวิตคุ้มหรือยัง? ชีวิตเราวันนี้มันเหมือนที่เคยฝันไว้มั้ย แล้วถ้าพรุ่งนี้เกิดตายขึ้นมา เราจะรู้สึกเสียดายเวลาที่มานั่งท้อวันนี้มั้ย?”
“พี่ว่าแค่สามสี่ข้อนี้ ก็น่าจะเป็นแรงบันดาลใจที่มากพอจะผลักให้เราสู้และทำอะไรต่อมิอะไรได้เยอะแล้วมั้ง?” ผมพูดปิดท้าย
“โห ... ไฟลุกเลยพี่” ไอ้น้องคนนั้นทำสีหน้าตื่นเต้น
พี่ก็คิดแค่นี้แหละเวลาทำอะไร ไม่ต้องขั้นตอนเยอะ วิธีการแยะ คิดแบบมีสติ คิดแบบคนตั้งใจดีๆ กับชีวิต หมดแรงเมื่อไหร่ก็นึกถึง “ครอบครัว” เอาไว้
นี่แหละ! ... แรงบันดาลใจที่ไม่มีวันหมด